ดอลล์ร่วงหนักสุดในรอบ 4 เดือน เหตุวิตกศก.จีน,คาบสมุทรเกาหลีตึงเครียด
สกุลเงินดอลลาร์สหรัฐปรับตัวลดลงแตะระดับต่ำสุดในรอบ 4 เดือนที่กรอบบนของ 117 เยนที่ตลาดปริวรรตเงินตราโตเกียวในช่วงเช้าวันนี้ เนื่องจากนักลงทุนวิตกกังวลเกี่ยวกับเศรษฐกิจจีน และความตึงเครียดในคาบสมุทรเกาหลี
7 ม.ค. 2559

สกุลเงินดอลลาร์สหรัฐปรับตัวลดลงแตะระดับต่ำสุดในรอบ 4 เดือนที่กรอบบนของ 117 เยนที่ตลาดปริวรรตเงินตราโตเกียวในช่วงเช้าวันนี้ เนื่องจากนักลงทุนวิตกกังวลเกี่ยวกับเศรษฐกิจจีน และความตึงเครียดในคาบสมุทรเกาหลี
ณ เที่ยงวันนี้ ตามเวลาโตเกียว ดอลลาร์ซื้อขายที่ระดับ 117.99-118.00 เยน เมื่อเทียบกับ 118.45-118.55 เยนที่ตลาดนิวยอร์ก และ 118.73-118.75 เยนที่ตลาดโตเกียว ณ เวลา 17.00 น. เมื่อวานนี้
ขณะที่ยูโรซื้อขายที่ระดับ 1.0815-1.0816 ดอลลาร์ และ 127.60-127.63 เยนเมื่อเทียบกับ 1.0775-1.0785 ดอลลาร์ และ 127.71-127.81 เยนที่ตลาดนิวยอร์ก และ 1.0730-1.0731 ดอลลาร์ และ 127.40-127.44 เยนที่ตลาดโตเกียวในช่วงบ่ายวานนี้
ดอลลาร์ได้รับแรงกดดันจากแรงเทขายในช่วงเช้าวันนี้หลังจากธนาคารกลางจีนปรับลดค่ากลางของเงินหยวนลงอีกในวันนี้
ดีลเลอร์กล่าวว่า ความเคลื่อนไหวของธนาคารกลางจีนได้กระตุ้นกระแสคาดการณ์ที่ว่า เจ้าหน้าที่จีนอาจจะปล่อยให้ค่าเงินหยวนอ่อนตัวลงเพื่อกระตุ้นภาคส่งออกที่ชะลอตัวลงของประเทศ
ในขณะเดียวกัน ตลาดหุ้นเซี่ยงไฮ้และตลาดหุ้นเสิ่นเจิ้นประกาศระงับการซื้อขายทั้งวันในวันนี้ หลังจากดัชนีตลาดหุ้นร่วงลงไปกว่า 7% ซึ่งรวมถึงดัชนี CSI 300
ทั้งนี้ นับเป็นครั้งที่ 2 ในสัปดาห์นี้ที่จีนประกาศใช้เซอร์กิต เบรกเกอร์เพื่อหลีกเลี่ยงความผันผวนของตลาด โดยสาเหตุหลักที่ทำให้ตลาดหุ้นร่วงลงอย่างหนักนั้น มาจากการที่ธนาคารกลางจีนปรับลดค่ากลางเงินหยวนลงสู่ระดับระดับต่ำสุดในรอบ 5 ปีในวันนี้ สำนักข่าวเกียวโดรายงาน
 
อินโฟเควสท์ แปลและเรียบเรียง